Úradný vestník L 236 , 23/09/2003 S. 0849 - 0850



4. POLITIKA HOSPODÁRSKEJ SÚŤAŽE Zmluva o založení Európskeho spoločenstva, hlava VI, kapitola 1 "Pravidlá hospodárskej súťaže". 1. Úprava daňovej pomoci vo výške 3 mld. HUF, resp. 10 mld. HUF a) Bez toho, aby boli dotknuté ustanovenia článkov 87 a 88 zmluvy o ES, je Maďarsko oprávnené uplatňovať úľavy od dane z príjmov právnických osôb priznané pred 1. januárom 2003 na základe článku 21 ods. 7, 10 a 11 zákona LXXXI z roku 1996 o dani z príjmov právnických osôb a dani z dividend a článku 93 zákona CXXV z roku 1999 o rozpočte Maďarskej republiky na rok 2000 za týchto podmienok: (i) pre malé a stredné podniky v zmysle definície spoločenstva [2] a v súlade s praxou Komisie do 31. decembra 2011 vrátane; V prípade zlúčenia, splynutia, akvizície alebo inej podobnej skutočnosti, ktorá sa týka subjektu oprávneného na úľavu od dane udelenej podľa vyššie uvedených právnych predpisov a spadajúcich pod tento bod (i), prestane sa úľava od dane z príjmov právnických osôb uplatňovať. (ii) pre ostatné podniky, ak sú splnené tieto limity pre výšku pomoci poskytnutej podľa vyššie uvedených právnych predpisov: aa) štátna pomoc pre regionálne investície: - celková investičná pomoc nesmie presiahnuť maximum 75 % oprávnených investičných nákladov, ak podnik začal investovať podľa systému pred 1. januárom 2000. Ak podnik začal investovať podľa systému v rokoch 2000-2002, celková investičná pomoc nesmie presiahnuť 50 % oprávnených investičných nákladov; - ak je podnik činný v odvetví automobilového priemyslu [3], nesmie celková investičná pomoc presiahnuť maximum 30 % oprávnených investičných nákladov, ak podnik začal investovať podľa systému pred 1. januárom 2000. Ak podnik začal investovať podľa systému v rokoch 2000-2002, celková investičná pomoc nesmie presiahnuť 20 % oprávnených investičných nákladov; - obdobie pre výpočet pomoci, na ktorú sa vzťahujú uvedené limity 75 % a 50 % (30 % a 20 % v prípade odvetvia automobilového priemyslu), začína 1. januára 2003; všetka pomoc, o ktorú bolo požiadané a ktorá bola priznaná na základe príjmov spred tohto dátumu, sa do výpočtu nezahŕňa; - vrátenie pomoci nemožno žiadať, ak podnik prekročil platný limit už ku dňu pristúpenia; - na účely výpočtu celkovej pomoci sa zohľadní všetka pomoc poskytnutá oprávnenému subjektu vo vzťahu k oprávneným nákladom vrátane pomoci poskytnutej podľa iných systémov pomoci a bez ohľadu na to, či bola pomoc poskytnutá z regionálnych zdrojov, štátnych zdrojov alebo zo zdrojov spoločenstva; - oprávnené náklady budú definované na základe kritérií vychádzajúcich z úpravy spoločenstva uplatňovanej na regionálnu investičnú pomoc; - zohľadnené môžu byť oprávnené náklady, ktoré vzniknú v období od 1. januára 1997 do 31. decembra 2005 v rámci programu, ktorý bol spoločnosťou formálne schválený najneskôr 31. decembra 2002 a oznámený Ministerstvu financií Maďarskej republiky do 31. januára 2003. bb) Štátna pomoc pre investície v oblasti vzdelávania, výskumu a rozvoja, zamestnanosti a životného prostredia: - pomoc nesmie presiahnuť príslušné limity uplatniteľné k 1. januáru 2003 pre takéto účely pomoci podľa článkov 87 a 88 zmluvy o ES; - obdobie pre výpočet pomoci, na ktorú sa vzťahujú platné limity, začína 1. januára 2003; všetka pomoc, o ktorú bolo požiadané a ktorá bola priznaná na základe príjmov spred tohto dátumu, sa do výpočtu nezahŕňa; - vrátenie pomoci nemožno žiadať, ak podnik prekročil platný limit už ku dňu pristúpenia; - na účely výpočtu celkovej pomoci sa zohľadní všetka pomoc poskytnutá oprávnenému subjektu vo vzťahu k oprávneným nákladom vrátane pomoci poskytnutej podľa iných systémov pomoci a bez ohľadu na to, či bola pomoc poskytnutá z regionálnych zdrojov, štátnych zdrojov alebo zo zdrojov spoločenstva; - oprávnené náklady budú definované na základe kritérií vychádzajúcich z úpravy spoločenstva uplatňovanej k 1. januáru 2003 na príslušný cieľ pomoci; - zohľadnené môžu byť oprávnené náklady, ktoré vzniknú v období od 1. januára 1997 do 31. decembra 2005 v rámci programu, ktorý bol spoločnosťou formálne schválený najneskôr 31. decembra 2002 a oznámený Ministerstvu financií Maďarskej republiky do 31. januára 2003. cc) V prípade investícií oprávneného subjektu týkajúcich sa verejnej infraštruktúry je pomoc obmedzená na 100 % nákladov, ktoré vznikli do 31. decembra 2002 vrátane. Prechodná úprava vymedzená v tomto odseku nenadobudne účinnosť, ak neboli splnené vyššie uvedené podmienky. b) Každá pomoc poskytnutá podľa uvedených právnych predpisov, ktorá nebude do dňa pristúpenia uvedená do súladu s podmienkami stanovenými v písmene a), sa považuje za novú pomoc podľa existujúcich systémov pomoci ustanovených v prílohe IV, kapitole 3 o politike hospodárskej súťaže, tohto aktu. c) Maďarsko podá Komisii: - dva mesiace po pristúpení informácie o dodržaní podmienok stanovených v písm. a); - do konca júna 2006 informácie o oprávnených investičných nákladoch, ktoré oprávneným subjektom skutočne vznikli podľa uvedených právnych predpisov, a o celkovej výške pomoci, ktorá bola poskytnutá jednotlivým oprávneným subjektom. 2. Úprava off-shore a) Bez toho, aby boli dotknuté ustanovenia článkov 87 a 88 zmluvy o ES, je Maďarsko do 31. decembra 2005 vrátane oprávnené uplatňovať zníženia dane z príjmov právnických osôb priznané pred 1. januárom 2003 na základe článku 4.28 a článku 19 ods. 2 zákona LXXXI z roku 1996 o dani z príjmov právnických osôb a dani z dividend. b) V prípade zlúčenia, splynutia, akvizície alebo inej podobnej skutočnosti, ktorá sa týka subjektu oprávneného na zníženie dane z príjmov právnických osôb udeleného podľa vyššie uvedených právnych predpisov, na ktoré sa vzťahuje písm. a), prestane sa zníženie dane z príjmov právnických osôb uplatňovať. 3. Daňová pomoc orgánov miestnej samosprávy a) Bez ohľadu na ustanovenia článkov 87 a 88 zmluvy o ES je Maďarsko do 31. decembra 2007 vrátane oprávnené uplatňovať zníženia miestnej dane z podnikania až do výšky 2 % čistých príjmov podnikov, ktoré je priznané orgánmi miestnej samosprávy na obmedzené obdobie na základe článkov 6 a 7 zákona C z roku 1990 o miestnych daniach v znení článku 79 ods. 1 a 2 zákona L z roku 2001 o zmene a doplnení finančných zákonov v znení článku 158 zákona XLII z roku 2002 o zmene a doplnení zákonov o daniach, príspevkoch a iných rozpočtových platbách, b) Podniky, na ktoré sa vzťahuje článok 21 ods. 7, 10 a 11 zákona LXXXI z roku 1996 o dani z príjmov právnických osôb a dani z dividend alebo článok 93 zákona CXXV z roku 1999 o rozpočte Maďarskej republiky na rok 2000 alebo iné systémy pomoci, ktoré nie sú v súlade s článkami 87 a 88 Zmluvy o založení Európskeho spoločenstva, nemajú nárok na uplatnenie prechodnej úpravy podľa písm. a). [2] Odporúčanie Komisie č. 96/280/ES z 3. apríla 1996 o definícii malých a stredných podnikov (Ú. v. ES L 107, 30.4.1996, s. 4). [3] V zmysle prílohy C Medziodvetvového rámca spoločenstva pre regionálnu pomoc pre rámec veľkých investičných projektov pre štátnu pomoc v odvetí automobilového priemyslu (Ú. v. ES C 70, 19.3.2002, s. 8). --------------------------------------------------